
PËR DISA NDRYSHIME DHE SHTESA NË VENDIMIN NR. 612, DATË 5.9.2012, TË KËSHILLIT TË MINISTRAVE, “PËR DISPOZITAT ZBATUESE TË LIGJIT “PËR AKCIZAT””, TË NDRYSHUAR 

 Në mbështetje të nenit 100 të Kushtetutës dhe të neneve 108 e 109, të   ligjit nr. 61/2012, “Për akcizat në Republikën e Shqipërisë”, me propozimin e ministrit të Financave, Këshilli i Ministrave
VENDOSI:

Në vendimin nr. 612, datë 5.9.2012, të Këshillit të Ministrave, të ndryshuar, bëhen këto ndryshime dhe shtesa:

Neni 1

Paragrafi i dytë, i nënndarjes “iii”, të shkronjës “ç”, të pikës 2, të nenit 43, ndryshohet, si më poshtë vijon:
“Karta teknologjike duhet të jetë e konfirmuar/e certifikuar nga një institucion/ent/organizëm publik shtetëror ose privat që ka aftësinë teknike të konfirmimit të kartave teknologjike dhe që shërbimin e konfirmimit/certifikimit të kartave teknologjike e ka të akredituar nga Drejtoria e Përgjithshme e Akreditimit ose ka statusin e Organit të Miratuar të Vlerësimit të Konformitetit (OMVK) për shërbimin e ofruar.”.

Neni 2

Në nenin 44, “Rimbursimi për biokarbu-rantet”, bëhen ndryshimi dhe shtesa e mëposhtme:
1. Pika 1 ndryshohet, si më poshtë vijon:
“1. Bazuar në proceset e ndryshimeve teknologjike dhe në përputhje me ligjin nr. 9876, datë 14.2.2008, “Për prodhimin, transportimin dhe tregtimin e biokarburanteve dhe lëndëve të tjera djegëse, të rinovueshme, për transport”, të ndryshuar, do të konsiderohen biokarburante dhe lëndë të tjera djegëse të rinovueshme për transport produktet e mëposhtme:
a) Produktet që klasifikohen në kodin 27 10 20 të NK, në rastet kur produkti BIO i përzier me karburant përbën më pak se 30% të volumit; 
b) Produktet që klasifikohen në kodin 38 26 00 të NK kur produkti BIO i përzier me karburant përbën më shumë se 30% të volumit.”.
2. Pas pikës 2 shtohet pika 3, me këtë përmbajtje:
“3. Përqindja maksimale e lejuar për efekt të rimbursimit të akcizës për praninë e përbërësve BIO në karburant sipas standardeve EN: 590 për gazoilin dhe EN: 228 për benzinën, janë përkatësisht, 7 (shtatë) dhe 7 (shtatë) për qind.”.

Neni 3

Nenet 45 e 46 ndryshohen, si më poshtë vijon:

“Neni 45
Prodhimi dhe mbajtja e biokarburanteve

Prodhimi dhe mbajtja e biokarburanteve realizohen vetëm në magazinat fiskale të produkteve energjetike.

Neni 46
Procedura e rimbursimit të biokarburanteve
	
1. Dalja e produktit biokarburant nga regjimi pezullues i magazinës fiskale bëhet me dokumentin DSHA me detyrime të paguara.
2. Depozituesi i miratuar, me përfundimin e procesit të prodhimit, magazinon në një depozitë të veçantë, pjesë e magazinës fiskale, gjithë sasinë e biokarburantit të prodhuar nga njësia e prodhimit dhe njofton zyrën doganore mbikëqyrëse, sipas modelit 1 “Njoftim për prodhim biokarburanti”, të aneksit 24, që i bashkëlidhet vendimit nr. 30,     datë 14.1.2015, të Këshillit të Ministrave, si dhe Inspektoratin Shtetëror Teknik dhe Industrial (ISHTI), si struktura përgjegjëse që konfirmon përputhshmërinë e produktit me standardet e harmonizuara shqiptare.
3. Zyra doganore mbikëqyrëse, brenda 1 (një) dite pune nga data e marrjes së njoftimit, paraqitet te depozituesi i miratuar dhe verifikon sasinë e produktit, merr mostrat e nevojshme dhe plumbos depozitën ku është magazinuar biokarburanti i prodhuar. Në përfundim të këtij procesi, nga punonjësit e autorizuar të zyrës doganore mbikëqyrëse mbahet një procesverbal sipas modelit 2 “Procesverbal verifikimi”, të aneksit 24, që i bashkëlidhet vendimit nr. 30, datë 14.1.2015, të Këshillit të Ministrave, dhe, brenda 2 (dy) ditësh pune dërgohen mostrat për analizim në laboratorin doganor.
4. Laboratori doganor, brenda 3 (tri) ditësh pune nga data e marrjes së mostrave, i njofton rezultatin e analizave laboratorike zyrës doganore mbikëqyrëse.
5. Depozita ku është magazinuar biokarburanti qëndron e plumbosur dhe nën mbikëqyrjen doganore. Çdo dalje biokarburanti nga kjo depozitë bëhet nën mbikëqyrjen e zyrës doganore duke plotësuar dokumentin DSHA, sipas përcaktimit të pikës 1, të këtij neni, dhe duke përshkruar llojin e produktit në përputhje me të dhënat e certifikatës së analizave e numrin e certifikatës.
6. Në asnjë rast hedhja për konsum/çlirimi i mallit nuk mund të kryhet pa marrë konfirmimin për konformitetin e produktit, sipas kërkesave të standardit të harmonizuar shqiptar nga struktura përgjegjëse (Inspektorati Shtetëror Teknik Industrial). Konfirmimi nga ISHTI-ja duhet të kryhet brenda 3 (tri) ditësh pune nga data e marrjes së njoftimit.
7. Për çdo dalje nga magazina plotësohet njëkohësisht modeli 3 “Kartelë inventari produkti”, e aneksit 24, që i bashkëlidhet vendimit nr. 30, datë 14.1.2015, të Këshillit të Ministrave.
8. Në rast se autoritetet doganore konstatojnë dëmtim të plumbçeve doganore apo mosrakordim të sasive, bllokojnë depozitën, vendosin plumbçet e reja dhe nuk lejojnë dalje të mëtejshme të produktit. Autoritetet doganore kryejnë të gjitha verifikimet dhe veprimet e mëtejshme për të përcaktuar shkaqet dhe evidentuar përgjegjësitë në përputhje me ligjin. Për sasinë e produktit, gjendje në depozitë, rikryhen procedurat e përcaktuara në pikat 3 dhe 4.
9. Një herë në muaj depozituesi i miratuar paraqet kërkesë për rimbursim të akcizës për sasitë e produktit BIO, të trupëzuar në sasitë e karburanteve të deklaruara për konsum, shoqëruar përkatësisht me dokumentin DSHA me detyrime të paguara dhe me modelin 3 “Kartelë inventari produkti”, të aneksit 24, të vendimit nr. 30, datë 14.1.2015, të Këshillit të Ministrave, dhe certifikatën e laboratorit doganor, si dhe faturën e shitjes së produktit te kompanitë e licencuara nga QKL-ja për tregtimin e biokarburantit.
10. Autoritetet doganore, pasi shqyrtojnë kërkesën duke krahasuar të dhënat e deklaruara me rezultatet e laboratorit doganor, brenda 10 (dhjetë) ditësh pune, autorizojnë ose refuzojnë rimbursimin duke dhënë arsyet në rast refuzimi.
11. Në rast se gjatë kontrollit rezulton se ka pasur pasaktësi ose pavërtetësi të dokumenteve, subjekti përfitues i rimbursimit duhet të kthejë të gjithë shumën e rimbursuar dhe ndaj tij zbatohen masat dhe penalitetet e përcaktuara nga ligji.”.

Neni 4

Pas nenit 48 shtohet neni 48/1, me këtë përmbajtje:
  “Neni 48/1
Produktet e akcizës pa pullë fiskale që pranohen në një magazinë fiskale stokimi

1. Në zbatim të pikave 7 dhe 8, të nenit 41, të ligjit, pranohen në një magazinë fiskale stokimi:
a) produktet e akcizës të importuara dhe që kanë detyrimin ligjor të pajisen me pullë akcize, por që në momentin e importimit nuk janë të pajisura me pullë akcize:
Hyrja në magazinë fiskale e produkteve të akcizës të importuara dhe të papajisura me pullë akcize kryhet me DAV IM 4, me regjim 4700, si dhe me DSHA importi.
b) pullat e akcizës të qeverisë shqiptare.
Porositja e pullave të akcizës nga ana e depozituesve të miratuar, të autorizuar për stokim të produkteve të akcizës të papajisura me pullë akcize, bëhet sipas së njëjtës procedurë të parashikuar për prodhuesit në udhëzimin nr. 19, datë 1.9.2011, të ministrit të Financave, të ndryshuar.
c) pulla fiskale të shteteve të huaja.
i) Hyrja e pullave fiskale të shteteve të huaja kryhet me procedurë importimi IM5, me regjimin e lejimit të përkohshëm 5300. Pas importimit, sasia e pullave fiskale të shteteve të huaja është e ngarkuar automatikisht në magazinën e operatorit në sistemin Asycuda World dhe nga sistemi në çdo kohë mund të evidentohet stoku i pullave, gjendje në magazinë.
ii) Dalja nga magazina fiskale e produkteve të akcizës të pajisura me pullë fiskale të shteteve të huaja bëhet me dokument DSHA eksporti, e shoqëruar edhe me DAV eksporti.
iii) Në çastin e daljes nga magazina fiskale të produkteve të akcizës të pajisura me pullë fiskale të huaj hartohet DAV eksporti, me regjim 3153 për sasinë e pullave fiskale që i korrespondon sasisë së produkteve që dalin nga magazina fiskale dhe në të cilat janë vënë pullat fiskale të huaja. 
2. Vendosja e pullave të akcizës në ambientet e magazinave fiskale të stokimit kryhet jo më shpesh se dy herë në muaj dhe në prezencë të autoriteteve doganore mbikëqyrëse. Depozituesi i miratuar duhet të depozitojë një kërkesë me shkrim pranë Zyrës Doganore Mbikëqyrëse, 48 orë përpara fillimit të vendosjes së pullave të akcizës, për sigurimin e pranisë së autoriteteve doganore gjatë procesit të vendosjes së pullave. Procesi i vendosjes së pullave të akcizës fillon pas sigurimit të prezencës së autoriteteve doganore.
3. Në përfundim të procesit të vendosjes së pullave të akcizës në produktet e akcizës hartohet procesverbali përkatës, në të cilin pasqyrohen të gjitha të dhënat në lidhje me sasinë e pullave të akcizës të vendosura, sasinë e produkteve të akcizës sipas llojeve tek të cilat u aplikuan pullat e akcizës, sasinë e produkteve të akcizës të papajisura me pullë akcize, gjendje në magazinë fiskale, sasinë e pullave të akcizës të papërdorura, gjendje në magazinë fiskale, sasinë e pullave fiskale të shteteve të huaja të vendosura në produktet e akcizës dhe sasinë e pullave fiskale të huaja të papërdorura. Procesverbali nënshkruhet nga përfaqësuesi i autoriteteve doganore dhe depozituesi i miratuar. 
4. Depozituesi i miratuar mban regjistrime të sasisë së pullave fiskale të përdorura dhe sasisë së pullave fiskale të papërdorura si dhe kryen rakordime me degën doganore mbikëqyrëse sipas përcaktimeve të nenit 85, të vendimit nr. 612, datë 5.9.2012, të Këshillit të Ministrave.
5. Kontrolli dhe inventarizimi i pullave fiskale kryhet sipas procedurës së përcaktuar në nenin 70, të vendimit nr. 612, datë 5.9.2012, të Këshillit të Ministrave.
6. Nuk përfshihen në shkronjën “a”, të pikës 1, të këtij neni, produktet e parashikuara në shtojcën 1, të ligjit nr. 61/2012, “Mallrat e tatueshme me akcizë në Republikën e Shqipërisë“, pjesa III “Duhani dhe nënproduktet e tij” përveç duhanit të grirë.”.

Neni 5

Shkronjat “a” dhe “c”, të nenit 51, ndryshohen, si më poshtë vijon:
 “a) Kopje e titullit të lejes apo licencës së lëshuar nga Qendra Kombëtare e Licencimit nëse subjekti për ushtrimin e aktivitetit duhet të pajiset me një licencë apo leje të parashikuar nga shtojca e ligjit për licencat, autorizimet dhe lejet në Republikën e Shqipërisë. 
Magazinave fiskale, të cilat deri në datën e hyrjes në fuqi të këtij vendimi nuk kanë pasur detyrim depozitimin e dokumentit të QKL-së, u lihet afat gjashtë muaj, duke filluar nga data hyrjes në fuqi të këtij vendimi, për depozitimin e dokumentit të QKL-së pranë degës doganore mbikëqyrëse.
c)	 Dëshmi penaliteti e përfaqësuesit të shoqërisë/administratorit dhe aksionarëve të shoqërisë.”.

Neni 6

Në paragrafin e parë, të nenit 65, hiqen fjalët “... dhe tepritë ...”.

Neni 7

Në nenin 75 bëhen ndryshimet dhe shtesa e mëposhtme: 
1. Emërtimi i nenit ndryshohet dhe zëvendësohet me “Llogaritja e masës së garancisë në lëvizje dhe stokim”.
2. Shkronja “c” ndryshohet, si më poshtë vijon:
 “c) Shuma e garancisë për lëndët e para për prodhimin e produkteve energjetike të parashikuara në nenin 50, të ligjit, llogaritet 25 lekë/kg.”.
3. Pas shkronjës “ç” shtohet shkronja “d”, me këtë përmbajtje:
“d) Shuma e garancisë për lëndët e para “gjethe duhani”, për prodhimin e produkteve të duhanit të parashikuara në nenin 78, të ligjit, llogaritet në masën 100% të detyrimit të akcizës, së cilës do t’i nënshtrohej produkti i gatshëm “Duhan i grirë”, i prodhuar nga kjo lëndë e parë. Për llogaritjen e produktit të gatshëm “duhan i grirë”, i prodhuar nga lënda e parë “Gjethe duhani”, do të zbatohen firot sipas përcaktimeve të nenit 36, të vendimit nr. 612, datë 5.9.2012, të Këshillit të Ministrave.”.

Neni 8

Në nenin 151 bëhen ndryshimi dhe shtesa e mëposhtme:
1. Pika 1 riformulohet, si më poshtë vijon:
“1. Për qëllime të neneve 78 deri 80, të ligjit, autoritetet doganore mbajnë në mbikëqyrje:
a) magazinat fiskale të prodhimit/përpunimit të produkteve të duhanit;
b) magazinat fiskale të stokimit të produkteve të duhanit;
c) magazinat fiskale të prodhimit/stokimit të lëndës së parë (Gjethe duhani) për prodhim produktesh duhani.
2. Pas pikës 4 shtohet pika 5, me këtë përmbajtje:
“5. Të gjitha subjektet grumbulluese të gjethes së duhanit, detyrimisht, duhet të jenë “Depozitues të miratuar”.”.

Neni 9

Në pikën 3 “prodhim birre”, të aneksit 10, “Tabela referuese e disa normativave të harxhimit të lëndës djegëse”, fjalët “Sterilizim, pjekje malti” zëvendësohen me “Sterilizim, zierje malti”.
Ky vendim hyn në fuqi pas botimit në Fletoren Zyrtare.

